Franco

Pro alio significationes, vide Franco (homonymia).

Franco, sive francico, francisco vel francogallico (in franco: français), es lingua romano locuto ab circa 354 millione de personas, incluso 60 millione ut lingua nativo, 202 millione ut lingua secundo et numero indeterminato ut lingua extraneo. Es principali in usu in Europa (Francia, Belgica, Luxemburgo, Helvetia), ubi es tertio lingua maximo locuto post anglo et germano, in Canada (Quebec), et in Africa ut lingua officiale (Benin, Burkina Faso, Burundi, Camerun, Centrafrica, Comoras, Costa de Ebore, Djibouti, Gabon, Guinea, Guinea equatoriale, Madagascar, Mali, Niger, Republica de Congo, Republica democratico de Congo, Ruanda, Senegal, Tchad, Togo).

Es probabili lingua romano maximo significante de mundo, nam es usato ut lingua diplomatico de mundo occidentale inter seculo XVII et seculo XX, quando es substituto ab anglo; hodie, semper es in usu in multo institutiones sicut Alliantia Atlantico, Nationes Unito, Unione Europeo vel Organizatione Mundiale de Negotio. Quoque significativo es mundo litterario franco, cum reputatione de rationalismo, perfectione formale et puritate de lingua : auctores famoso de historia de litteratura franco include Renato Descartes, Jean Racine, Molière, Voltaire, Jean-Jacques Rousseau, Victor Hugo, Charles Baudelaire, Jules Verne, Marcel Proust, Albert Camus, Jean-Paul Sartre vel Simone de Beauvoir.